Diari Oficial de la Generalitat Valenciana


Sumari del DOGV 9328, del 29-04-2022 (2022/3691)

RESOLUCIÓ de 29 d'abril de 2022, del Consell d'Administració de l'Autoritat de Transport Metropolità de València, per la qual s'autoritza la gratuïtat temporal del servei de Metrovalencia que presta Ferrocarrils de la Generalitat Valenciana els diumenges compresos entre l'1 de maig i el 31 de juliol de 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9328

Data del DOGV
:   29-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3691


Data del document
:   29-04-2022

Organisme emissor
:   Autoritat de Transport Metropolità de València

Tipus de document
:   Resolució

Descriptors 

:   * política de transports

RESOLUCIÓ de 29 d'abril de 2022, del Consell d'Administració de l'Autoritat de Transport Metropolità de València, per la qual s'autoritza la gratuïtat temporal del servei de Metrovalencia que presta Ferrocarrils de la Generalitat Valenciana els diumenges compresos entre l'1 de maig i el 31 de juliol de 2022. [2022/3691]  
Vista la sol·licitud d'autorització formulada per Ferrocarrils de la Generalitat Valenciana, d'ara endavant FGV, perquè el servei de Metrovalencia que presta FGV siga gratuït els diumenges compresos entre l'1 de maig i el 31 de juliol de 2022.  
Vist que l'article sisé, apartat 8 del Decret 144/1986, de 24 de novembre, del Consell de la Generalitat Valenciana, pel qual s'aprova l'Estatut de l'Entitat Ferrocarrils de la Generalitat Valenciana (DOGV 05.12.1986), contempla que correspon al Consell d'Administració d'FGV, proposar a la Conselleria d'Obres Públiques, Urbanisme i Transports les tarifes generals, especials i ocasionals de tots els seus serveis.  
Vist que en l'article 90.1 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, es crea l'Autoritat de Transport Metropolità de València, d'ara endavant ATMV, com a organisme autònom de la Generalitat, adscrit a la conselleria competent en matèria de transport, a fi d'exercir, en l'àmbit territorial de l'organisme, les competències en matèria de transport públic regular de viatgers de la Generalitat i les dels municipis que li deleguen les seues competències en matèria de transport públic, se li atribueix, entre altres, les funcions de disseny i aprovació del règim tarifari i les relatives a informació a la persona usuària, publicitat i qualitat dels serveis, en virtut dels apartats 5.e i 5.h de l'article 90 d'aquesta llei.  
  
Vist que l'article 2.e del Decret 81/2017, de 23 de juny, del Consell, pel qual s'aprova el Reglament de l'ATMV, indica que una de les funcions de l'ATMV és la relativa al disseny, l'aprovació i la gestió del règim tarifari dels serveis de transport de la seua competència. Al seu torn, segons l'article 8.1.c d'aquest text correspon al Consell d'Administració de l'ATMV aprovar el règim tarifari dels serveis de transport públic regular de viatgers. A conseqüència de tot l'anterior la competència per a l'aprovació de tarifes per a viatjar per la xarxa de Metrovalencia correspon al Consell d'Administració d'ATMV a proposta del Consell d'Administració d'FGV.  
  
Atés que la mesura proposada pretén incentivar l'ús del transport públic i ajudar a pal·liar l'impacte de la inflació en les famílies valencianes.  
En exercici de la potestat tarifària atribuïda per l'article 90.5.e de la Llei 13/2016, de 29 de desembre i per l'article 2.e i 8.1.c del Decret 81/2017, de 23 de juny, del Consell, a proposta del Consell d'Administració d'FGV, previs els informes preceptius, resolc:  
  
Únic  
Autoritzar, amb data d'efectes des de la signatura d'aquesta resolució, la gratuïtat temporal del servei de Metrovalencia que presta Ferrocarrils de la Generalitat Valenciana els diumenges compresos entre l'1 de maig i el 31 de juliol de 2022.  
Contra aquesta resolució, que posa fi a la via administrativa, de conformitat amb el que es disposa per l'article 114.c de la Llei 39/2015, d'1 d'octubre, del procediment administratiu de les administracions públiques, les persones interessades podran interposar els recursos següents:  
  
a) Potestativament, recurs de reposició davant del Consell d'Administració de l'ATMV, en el termini d'un mes a comptar des de l'endemà de la publicació d'aquesta resolució, de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu de les administracions públiques, i l'article 22.3 del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València.  
  
b) Directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la notificació d'aquesta resolució, de conformitat amb el que disposen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 29 d'abril de 2022.- El president del Consell d'Administració de l'Autoritat de Transport Metropolità de València: Arcadi España García.